钦定古今图书集成/理学汇编/文学典/第061卷 > 丘旭
## 钦定古今图书集成/理学汇编/文学典/第061卷 > 丘旭

按马令《南唐书》本传：“旭字孟阳，宣城农家子也。少以
畜产为事，弱冠始读书，学为辞章。因随计金陵，凡九
举而曳白者六七。然自励弥笃，不以为耻。既而困窘，
无进取意。秋试将迩，寡嫂刘敬问行期，旭以匮乏告。
刘曰：‘苟济荣望，虽孤儿可鬻，况赀用乎’？于是罄橐遣
之。旭不得已，再就乡举。明年春，试《德厚载物赋》，旭为”
第一。释褐归乡，而家人犹疑其未调。暨乡老里长谒
贺，郡吏改署里名，乃知上第。及金陵平，例归于京师，
补镇将。数年，诣南曹叙理。会吕公蒙正判铨，闻旭名，
问曰：“汝非能为赋者乎？”对曰：“江南献赋，适为第一。”吕
公曰：“久闻尔名，谓为古人，乃并世耶？”因令取其集。旭
初著文，多为人取去，无留巾笥者，辄于书肆访之，获
旧本献焉。吕公怜之，荐授令录，迁京秩，卒于衡州。旭
尝纂《自古贤俊遗言》，为《宾朋宴语》行于世。其为词赋，
得有唐程度体，后人以为法。